ՆԱՍԱ-ի աստղագնացները իրականացնում են բարդ մի գործողություն
Դիսքավըրի տիեզերանավի եւ միջազգային տիեզերակայանի  աստղագնացները փորձում են վերականգնել  արեգակնային մարտկոցների աշխատանքը, որը խաթարվե
Աստղագնաց Դանիել Թանին պտտվող մի հանգույցի վրա կիրակի օրը հայտնաբերել էր մի վնասվածք, որը խնդիրներ էր հարուցել անցած երկու ամիսների ընթացքում: Այս հանգույցն է թույլ տալիս, որ տիեզերակայանի արեգակնային մարտկոցները ուղղվեն դեպի արեգակը. «Սարքի ատամնային ու նրան պահող նուրբ մասերը գունազրկվել էին, կասեի, ժանգոտվել», ասել է Դանիել Թանի: Կայանի հրամանատար Փեգի Ուիթսընը Թանիի հավաքած մաշված մասերը ցուցադրեց թռիչքի կառավարման կենտրոնի մասնագետներին. «Դենն այս մասերը հավաքել է հատուկ բարակ թաղանթների օգնությամբ: Բայց դեռեւս չենք պարզել, թե արդյոք մաշված այս մասերը մետաղի մնացորդներ են, թե ոչ»: Մաշված հանգույցը կարող էր արեգակնային աջ մարտկոցը շարունակ պահել նույն ուղղությամբ, ինչը շարքից կհաներ նրան: Իսկ ահա ձախ մարտկոցը աշխատում է շատ լավ: Թռիչքի ղեկավարներն այս պահին փորձում են պարզել, թե արդյոք հնարավոր է անսարքությունը շտկել հիմա, թե հարկավոր է սպասել մինչեւ «Դիսքավերի» տիեզերանավի վերադարձը: «Ամեն անգամ նոր անհայտների առջեւ կանգնելով՝ ի վերջո գալիս ենք մի քանի տարբեր հնարավորությունների ընտրության առջեւ», ասել է Տիեզերական միջազգային կայանի տնօրեն Հեդըր Ռերիքը։ Աստղագնացները, մինչեւ առաքելության ավարտը, ունեն եւս երեք անգամ բաց տիեզերք դուրս գալու ծրագրեր: Այս ընթացքում նրանք ավարտելու են տիեզերակայանի էլեկտրասնուցման նոր խցիկի տեղակայման աշխատանքները: